รัฐบาลไทย-ข่าวทำเนียบรัฐบาล-สรุปผลการจำหน่ายเอกสารสำหรับการคัดเลือกเอกชนร่วมลงทุนโครงการที่พักริมทาง (Rest Area) บนมอเตอร์เวย์ สาย 7 ของกรมทางหลวง  เอกชนเตรียมยื่นข้อเสนอร่วมลงทุนฯ ปลายเดือนพฤศจิกายนนี้
วันเสาร์ที่ 23 กันยายน 2566
สรุปผลการจําหน่ายเอกสารสําหรับการคัดเลือกเอกชนร่วมลงทุนโครงการที่พักริมทาง (Rest Area) บนมอเตอร์เวย์ สาย 7 ของกรมทางหลวง  เอกชนเตรียมยื่นข้อเสนอร่วมลงทุนฯ ปลายเดือนพฤศจิกายนนี้
....
กรมทางหลวง กระทรวงคมนาคม ปิดการจําหน่ายเอกสารสําหรับการคัดเลือกเอกชนร่วมลงทุนโครงการที่พักริมทาง (Rest Area) บนมอเตอร์เวย์ สาย 7 เป็นที่เรียบร้อย โดยมีภาคธุรกิจเอกชนจํานวนมากให้ความสนใจเข้าร่วมซื้อเอกสารฯ ดังกล่าว กําหนดยื่นข้อเสนอ 22 พฤศจิกายน 2566 และคาดว่าจะสรุปผลการคัดเลือกเอกชนต้นปี 67
​นายสราวุธ ทรงศิวิไล อธิบดีกรมทางหลวง เปิดเผยว่า ตามที่กรมทางหลวงได้ออกประกาศเชิญชวนโครงการร่วมลงทุนสําหรับการให้เอกชนร่วมลงทุนในการพัฒนาและบริหารจัดการที่พักริมทาง (Rest Area) บนทางหลวงพิเศษระหว่างเมืองหมายเลข 7 สายกรุงเทพมหานคร - บ้านฉาง จํานวน 2 โครงการ ประกอบด้วยโครงการศูนย์บริการทางหลวงศรีราชา และโครงการสถานที่บริการทางหลวงบางละมุง และได้จําหน่ายเอกสารสําหรับการคัดเลือกเอกชน (Request for Proposal: RFP) ของทั้ง 2 โครงการพร้อมกัน ตั้งแต่วันที่ 23 สิงหาคม ถึง 22 กันยายน 2566 ที่ผ่านมานั้น ผลปรากฎว่ามีเอกชนจํานวนมากให้ความสนใจซื้อเอกสารฯ ดังกล่าว เพื่อนําไปศึกษารายละเอียดสําหรับการเตรียมจัดทําข้อเสนอ การร่วมลงทุน สรุปได้ดังนี้
​โครงการศูนย์บริการทางหลวงศรีราชา มีผู้สนใจซื้อเอกสารสําหรับการคัดเลือกเอกชน จํานวน 8 ราย ประกอบด้วย
1. บริษัท ปตท. บริหารธุรกิจค้าปลีก จํากัด
2. บริษัท บีทีเอส กรุ๊ป โฮลดิ้งส์ จํากัด มหาชน
3. บริษัท ทางด่วนและรถไฟฟ้ากรุงเทพ จํากัด (มหาชน)
4. บริษัท กัลฟ์ อินฟราสตรัคเจอร์ จํากัด
5. บริษัท บางจาก คอร์ปอเรชั่น จํากัด (มหาชน)
6. บริษัท เจริญโภคภัณฑ์วิศวกรรม จํากัด
7. บริษัท ราช กรุ๊ป จํากัด (มหาชน)
8. บริษัท ทางยกระดับดอนเมือง จํากัด (มหาชน)
​
โครงการสถานที่บริการทางหลวงบางละมุง มีผู้สนใจซื้อเอกสารสําหรับการคัดเลือกเอกชน จํานวน 5 ราย ประกอบด้วย
1. บริษัท ปตท. บริหารธุรกิจค้าปลีก จํากัด
2. บริษัท กัลฟ์ อินฟราสตรัคเจอร์ จํากัด
3. บริษัท บางจาก คอร์ปอเรชั่น จํากัด (มหาชน)
4. บริษัท เจริญโภคภัณฑ์วิศวกรรม จํากัด
5. บริษัท ทางยกระดับดอนเมือง จํากัด (มหาชน)
ขั้นตอนต่อไป กรมทางหลวงได้กําหนดให้มีการจัดประชุมชี้แจงโครงการ (Pre-Bidding Meeting) ในวันที่ 27 กันยายน 2566 เพื่อชี้แจงรายละเอียดโครงการฯ ที่เอกชนควรทราบ พร้อมจัดกิจกรรมเยี่ยมชมโครงการ (Site Visit) ในวันที่ 4 ตุลาคม 2566 และกําหนดให้เอกชนยื่นข้อเสนอในวันที่ 22 พฤศจิกายน 2566 โดยคาดว่าจะดําเนินการคัดเลือกเอกชนแล้วเสร็จในต้นปี 2567 พร้อมลงนามสัญญาและเริ่มต้นก่อสร้างช่วงกลางปี 2567 เพื่อเปิดให้บริการสิ่งอํานวยความสะดวกและบริการบางส่วนในปี 2568 และเปิดให้บริการเต็มรูปแบบในปี 2569 ต่อไป
สําหรับการดําเนินงานโครงการฯ จะเป็นการร่วมลงทุนระหว่างรัฐและเอกชน (Public Private Partnership: PPP) ในรูปแบบ PPP Net Cost โดยกรมทางหลวงจะส่งมอบพื้นที่โครงการฯ ให้เอกชนเป็นผู้ลงทุนก่อสร้างที่พักริมทางและสิ่งอํานวยความสะดวกต่างๆ รวมถึงมีหน้าที่บริหารจัดการและดูแลบํารุงรักษาโครงการฯ ตลอดจนเป็นผู้มีสิทธิ์ในการบริหารจัดการเชิงพาณิชย์และเป็นเจ้าของกรรมสิทธิ์ในรายได้ของโครงการฯ โดยต้องชําระค่าตอบแทนให้กรมทางหลวงตามเงื่อนไขที่กําหนด ภายในระยะเวลาดําเนินโครงการ 32 ปี แบ่งเป็นงาน 2 ระยะ ดังนี้
ระยะที่ 1 การออกแบบและก่อสร้าง เอกชนมีหน้าที่จัดหาแหล่งเงินทุน ออกแบบและก่อสร้างองค์ประกอบและสิ่งปลูกสร้างต่างๆ รวมถึงจัดให้มีสิ่งอํานวยความสะดวกและบริการต่างๆ ให้เป็นไปตามเงื่อนไขและข้อกําหนดที่เกี่ยวข้อง ระยะเวลาไม่เกิน 2 ปี
ระยะที่ 2 การดําเนินงานและบํารุงรักษา เอกชนมีหน้าที่ดูแลและบํารุงรักษา รวมถึงการบริหารจัดการโครงการฯ ให้เป็นไปตามเงื่อนไขและข้อกําหนดที่เกี่ยวข้อง ระยะเวลาไม่เกิน 30 ปี